Vier naby begraafplaas doodgeskietArgieffoto (Foto: Hansie Linde) Die polisie in die Oos-Kaap ondersoek vier aanklagte van moord en een saak van poging tot moord ná vier mans Saterdag in die vroeë oggendure in Engcobo doodgeskiet is. Brig. Tembinkosi Kinana, woordvoerder van die polisie, sê die skietery het by Qutubeni plaasgevind. “Met beamptes se aankoms op die toneel is vier mans, tussen 39 en 77 jaar oud, dood aangetref in die tuin naby die begraafplaas.” ŉ Voorlopige ondersoek het onthul dat die familie besig was om voorbereidings te tref om die oorskot van hul ouers weer te begrawe toe vier onbekende mans op hulle losgebrand het. “Vier van die ses mense, wat besig was om die oorskot op te grawe, is doodgeskiet. Twee persone het oorleef, waaronder ŉ 50-jarige man wat ernstige beserings opgedoen het. Hy is na ŉ nabygeleë hospitaal geneem.” Die omstandighede rondom die moorde vorm deel van die ondersoek. Niemand is tot dusver in hegtenis geneem nie.